Diversos incidents originen grans demores en set vols | Barcelona al Dia
« L’Estat no promou la Rambla com a Patrimoni de la Humanitat
La Rambla pot trigar 10 anys a ser Patrimoni Mundial »
Diversos incidents originen grans demores en set vols
Juliol 3, 2008 Més de mil passatgers es van haver d’esperar a terra entre 4 i 9 hores
Melissa Silva Franco (El Periódico)
Els passatgers de set vols a la terminal C de l’aeroport del Prat van patir grans endarreriments en les sortides ahir al matí a causa de diversos incidents. Més de 1.050 persones es van haver d’esperar entre quatre i nou hores abans d’emprendre viatge.
Les demores a la terminal C van començar a les 6.05 del matí, quan els passatgers d’un vol de la companyia Vueling amb destí a Milà van ser informats dels problemes mecànics que patia l’avió i que van ocasionar un retard de més de nou hores.
El turista Mario Lucio, un dels viatgers afectats, va comentar que els treballadors de Vueling els van informar que el vol sortiria a la 13.30 de la tarda, però que finalment l’embarcament no es va produir fins a les 15.00 hores.
Un altre dels vols endarrerits va ser un d’Aerolíneas Argentinas en direcció a la ciutat de Buenos Aires. La demora des de les nou del matí fins a les 13.35 va ser deguda al fet que l’arribada dels avions des de l’Argentina presenta problemes des de dimarts a la nit, cosa que repercuteix en les sortides.
El tercer vol internacional afectat va ser un d’Iberia amb destí a Ciutat de Mèxic. Els passatgers es van esperar des de les 9.50 del matí fins a les 12.52 del migdia per poder embarcar. Alitalia, Lagunair i Spanair –i un segon vol d’Iberia a Mèxic– van ser les altres aerolínies amb demores, que van afectar un total de 600 passatgers amb destí a Londres, Lanzarote i Roma.
Aquests quatre viatges van registrar demores que van oscil.lar entre una i dues hores per problemes de manteniment de les aeronaus, solucionats al vespre.
Aeroports Espanyols i Navegació Aèria (AENA) va assegurar que els problemes no van respondre a problemes de funcionament a les instal.lacions del Prat, sinó únicament a causes atribuïbles a les sis companyies aèries afectades.
This entry was posted on	Juliol 3, 2008 a 6:50 pm	and is filed under Serveis.